次韻仲平齋宿慧照
作者：周紫芝
朝代：宋

paragraphs: 中郎自是廊廟才，平生憂國心如齋。
太常章句十二萬，說論不與心相乖。
周王五禮久不作，后夔八音今復諧。
君不見周南留滯漢太史，夜瞻爟火空興懷。
朱弦且可奉祠事，畫舸未用思清淮。
行當入對青瑣闥，可但走馬章臺街。
持竿我欲釣烟水，歲晚黄帽仍青鞵。
諸公方蕆太平事，翁也漫作優人俳。